**Παρεμβάσεις προέδρου ΕΣΑμεΑ Ιωάννη Βαρδακαστάνη στο 11ο Εκλογοαπολογιστικό Συνέδριο, 3,10.2025**

**Έναρξη**

1 λεπτού σιγή στη μνήμη των αγωνιστών του αναπηρικού κινήματος που έφυγαν από τη ζωή τα προηγούμενα χρόνια μεταξύ αυτών ο αντιπρόεδρος της ΕΣΑμεΑ Χρήστος Κεσόγλου και το μέλος του ΓΣ Μιχάλης Χατζηβασιλείου. Ευχαριστώ.

Κυρία εκπρόσωπε του προέδρου της Βουλής των Ελλήνων Ζωή Ράπτη, κυρία υπουργέ Κοινωνικής Συνοχής και Οικογένειας και εκπρόσωπε του Πρωθυπουργού της χώρας κ. Δόμνα Μιχαηλίδου, κύριε τομεάρχη ατόμων με αναπηρία και ευάλωτων ομάδων του ΠΑΣΟΚ - ΚΙΝΑΛ και εκπρόσωπε του προέδρου του κ. Πέτρο Παππά, κυρία εκπρόσωπε του προέδρου του ΣΥΡΙΖΑ-ΠΣ Κατερίνα Νοτοπούλου, κυρία εκπρόσωπε της ΝΕΑΣ ΑΡΙΣΤΕΡΑΣ και εκπρόσωπε του Προέδρου κ. Θ. Φωτίου, κύριε εκπρόσωπε του Προέδρου της ΕΛΛΗΝΙΚΗ ΛΥΣΗΣ Αλ. Παναγόπουλε, κυρία εκπρόσωπε της Νίκης Αλεξία Τάντση.

Κυρίες και κύριοι συνάδελφοι, σύνεδροι, βρισκόμαστε στην αρχή του 11ου Εκλογοαπολογιστικού Συνεδρίου της Εθνικής Συνομοσπονδίας των ατόμων με αναπηρία, με χρόνιες και σπάνιες παθήσεις και των οικογενειών τους στη χώρα.

Σε αυτό το Συνέδριο, που λαμβάνει χώρα σε μία εξόχως περίπλοκη περίοδο, λαμβάνουν μέρος μετά από εκλογικές διαδικασίες στα πρωτοβάθμια σωματεία σε όλη τη χώρα 576 σύνεδροι, αιρετοί, με όλες τις νόμιμες διαδικασίες και εκπρόσωποι από όλες τις περιφέρειες, από τη νησιωτική Ελλάδα, την ορεινή, την παραμεθόριο … Καλώς ήρθατε! Εδώ σήμερα χτυπάει η καρδιά ενός από τα πιο μαζικά, τα πιο κοινωνικά κινήματα της χώρας.

Ο χαιρετισμός μου στην έναρξη θα είναι σύντομος και θα στοχεύσει μόνο στην ανάδειξη ενός κορυφαίου μείζονος σημασίας θέματος το οποίο αναδείξαμε και με το πρόσφατο δελτίο Στατιστικής Πληροφόρησης του Παρατηρητηρίου Θεμάτων Αναπηρίας, την περασμένη Δευτέρα. Και αναφέρομαι στην αποδεδειγμένη δυστυχώς φτωχοποίηση και περιθωριοποίηση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα.

Ένα φαινόμενο που δεν είναι μόνο ελληνικό, αλλά στην Ελλάδα αποκτά ιδιαίτερες διαστάσεις όπως τα στοιχεία δείχνουν. Άλλωστε η καταπολέμηση της φτώχειας αποτελεί και μια από τις στρατηγικές πολιτικές επιλογές των ευρωπαϊκών θεσμών για την περίοδο 24-29.

Τι λέει λοιπόν το Παρατηρητήριο στο τελευταίο Δελτίο του, που αναφέρεται στο τετράπτυχο της φτωχοποίησης και της περιθωριοποίησης των ατόμων με αναπηρία, χρόνιες ή/και σπάνιες παθήσεις και των οικογενειών τους; Αναφέρεται:

* Στη φτώχεια: Το 2024, 1 στους 2 πολίτες με αναπηρία (16-64 ετών) ζουν σε συνθήκες φτώχειας ή/και κοινωνικού αποκλεισμού, δεύτερη χειρότερη θέση στην Ε.Ε. (με ελάχιστή διαφορά της τάξεως του 0,1 από την Βουλγαρία). Οι 3 στους 10 με αναπηρία 65+ (30,2%) ζουν πλέον σε φτώχεια ή/και κοινωνικό αποκλεισμό. Στην Ελλάδα έχουμε το υψηλότερο ποσοστό στην ΕΕ και για άτομα με αναπηρία με ληξιπρόθεσμες οφειλές (44,5%) και για νοικοκυριά με υπερβολική επιβάρυνση από το κόστος στέγασης (33%)!
* Στον εργασιακό αποκλεισμό: Η συμμετοχή των ατόμων με αναπηρία στον οικονομικά ενεργό πληθυσμό είναι μόλις 25,3%, δεύτερη χαμηλότερη τιμή του δείκτη στην ΕΕ. Πολύ λίγες γυναίκες
* Στην ελλειμματική κοινωνική προστασία: Το 2024, η Ελλάδα καταγράφει τη χαμηλότερη τιμή στην «Επίδραση των κοινωνικών μεταβιβάσεων (εξαιρουμένων των συντάξεων) στη μείωση της φτώχειας» που υπολογίστηκε σε 16,6 (ΕΕ: 34,4). Στα άτομα με αναπηρία 16-64 ετών, η μείωση της φτώχειας λόγω των κοινωνικών μεταβιβάσεων (περιλαμβανομένων και των συντάξεων), είναι μόλις 5,3 μονάδες -τελευταία θέση στην ΕΕ.
* Στην Υγεία: Η Ελλάδα έχει το δεύτερο υψηλότερο ποσοστό ιδιωτικών πληρωμών για την υγεία στην ΕΕ: 34,3% των άμεσων δαπανών για την υγεία καλύπτονται απευθείας από την τσέπη των νοικοκυριών. Οι 8 στους 10 πολίτες με αναπηρία έχουν μειώσει βασικές δαπάνες διαβίωσης για να καλύψουν ανάγκες υγείας.

Ζούμε σε μία περίοδο πολυ- κρίσεων. Και δεν είναι τυχαίο ότι αυτή εδώ η οργάνωση, αυτό εδώ το κίνημα, έθεσε εδώ και πολλά χρόνια στο προσκήνιο το ΔΙΚΑΙΩΜΑ να ζούμε με ΑΞΙΟΠΡΕΠΕΙΑ. Και για να ζούμε με αξιοπρέπεια πρέπει στοιχειωδώς να μπορούμε να αντιμετωπίζουμε τα βασικά της ζωής. Να μπορούμε να ανταποκρινόμαστε στοιχειωδώς στις προσωπικές, οικονομικές και οικογενειακές υποχρεώσεις. Για αυτό είναι απαραίτητο να υπάρξει μια εθνική στρατηγική συνεκτική και πολυεπίπεδη καταπολέμησης της φτώχειας των ατόμων με αναπηρία, χρόνιες ή/και σπάνιες παθήσεις και των οικογενειών τους.

Απευθύνομαι στην κυβέρνηση, απευθύνομαι όμως και σε όλο το πολιτικό σύστημα, διότι όλοι πρέπει να έχουνε λόγο και θέση σε αυτά τα θέματα. Εμείς, το ξέρετε, κυρία υπουργέ κ. Μιχαηλίδου και εσείς κυρία πρώην υπουργέ κ. Φωτίου αλλά και οι άλλοι εκπρόσωποι των κομμάτων, ότι είμαστε ένας θεσμικός φορέας που αναζητούμε πάντα τη συνεργασία, την εταιρικότητα, τη διαβούλευση, τη θετική συμβολή. Γιατί επενδύουμε από την ίδρυσή μας εδώ και 36 χρόνια στην επίλυση προβλημάτων και όχι στη χρησιμοποίηση προβλημάτων για οποιοδήποτε άλλο στόχο. Και έτσι έχουμε συνεργαστεί με εσάς τις δύο τα τελευταία 10 χρόνια αλλά και με τις προηγούμενες κυβερνήσεις. Έχουμε καθήκον και υποχρέωση να θέτουμε υπόψιν εσάς αλλά και υπόψη της ελληνικής κοινωνίας τα θέματα όπως τα αντιλαμβανόμαστε, όπως τα μελετάμε, όπως τα αναδεικνύουμε.

Φέτος η 3η του Δεκέμβρη θα είναι αφιερωμένη στην καταπολέμηση της φτώχειας και το επόμενο ραντεβού μας, σε μεγαλύτερους αριθμούς, πιστεύω θα είναι 1 ή 2 Δεκέμβρη, με συναδέλφους από όλη την Ελλάδα στο πανελλήνιο συλλαλητήριο για την αφύπνιση της κοινωνίας και της πολιτείας στα ζητήματα των ατόμων με αναπηρία, χρόνιες ή/και σπάνιες παθήσεις και των οικογενειών τους.

Με αυτά τα λόγια σας καλωσορίζω, εύχομαι καλές εργασίες στο Συνέδριό μας όπου θα μιλήσουμε για το έργο μας και για το πρόγραμμα του μέλλοντος Τώρα θα ακούσουμε με ενδιαφέρον τις τοποθετήσεις των εκλεκτών προσκεκλημένων μας. Ευχαριστώ πολύ.

**Απολογισμός τετραετίας**

Θα ακολουθήσουν οι 3 παρουσιάσεις: του Παρατηρητηρίου Θεμάτων Αναπηρίας, του Ινστιτούτου της Εθνικής Συνομοσπονδίας Ατόμων με Αναπηρία και Χρόνιες Παθήσεις (ΙΝ-ΕΣΑμεΑ) και της παρουσίασης της έναρξης του Τακτικού Βαρόμετρου του Παρατηρητηρίου από τις κ. Αποστολάκη, Καλλιμάνη και Προβή αντίστοιχα και μετά θα μιλήσουν οι σύνεδροι.

Η προηγούμενη περίοδος ήταν πολυποίκιλη και κρίσιμη. Η θητεία του απερχόμενου ΓΣ ξεκίνησε μέσα στον κορονοϊό, στη συνέχεια ήρθε η τεράστια αύξηση του πληθωρισμού, η κρίση ακρίβειας δηλαδή, ενώ λίγους μήνες μετά το προηγούμενο Συνέδριο είχαμε την εισβολή στην Ουκρανία, τον πόλεμο στην Ευρώπη, και όλα αυτά δημιούργησαν μία καινούργια κατάσταση η οποία άλλαξε, αλλάζει και θα αλλάζει διαρκώς τα θέματα που μας αφορούν. Δεν θα ήταν εκτός τόπου και χρόνου να πούμε σήμερα ότι έχουμε υποχώρηση της συζήτησης και του σχεδιασμού πολιτικών για το κοινωνικό κράτος που σε ευρωπαϊκό αλλά και σε εθνικό επίπεδο έχει επηρεαστεί από την κατάσταση σοβαρότατα από αυτό που περιέγραψα νωρίτερα: από την πανδημία, από την κρίση ακρίβειας από την εισβολή στην Ουκρανία της Ρωσίας, βεβαίως από τον δραματικό, από τον τραγικό πόλεμο στη Γάζα.

Και βέβαια όλα αυτά ήρθαν να επιβαρυνθούν ακόμη περισσότερο από την εκλογή του νέου προέδρου στις ΗΠΑ. Αξίζει να πω δυο κουβέντες για αυτό επειδή δείχνει το πώς επηρεάζει τα πράγματα .Ξέρετε ο Λευκός Οίκος από πολλά χρόνια πριν είχε μια ιστοσελίδα αφιερωμένη στα άτομα με αναπηρία που όταν ανέλαβε ο νέος πρόεδρος τα καθήκοντά του μια από τις πρώτες ενέργειες που έκανε ήταν να κατεβάσει αυτή την ιστοσελίδα. Έχει μια σκληρή δυσανεξία σε ότι αφορά στην ισότητα, στα δικαιώματα, στα ζητήματα των γυναικών κλπ. Δηλαδή από τη μεγάλη δημοκρατία της Δύσης, όπως λέγεται, εκπέμπεται ένα μήνυμα υποχώρησης. Είμαστε 20 χρόνια σχεδόν μετά την ολοκλήρωση της διαπραγμάτευσης της Διεθνούς Σύμβασης για τα δικαιώματα των ατόμων με αναπηρίες των ΗΕ.

Αυτή λοιπόν η περίοδος που ολοκληρώνεται με το Συνέδριό μας έδειξε το πώς δουλεύουμε. Θα δείτε στη συνέχεια των παρουσιάσεων του Παρατηρητηρίου και του Ινστιτούτου, δύο σημαντικούς θεσμούς που θέσαμε σε λειτουργία, πως ήδη επηρεάζουν την εξέλιξη των θεμάτων μας και τις παρεμβάσεις που μπορούμε να κάνουμε. Κρατάω κάτι που είπε η κ. Φωτίου σήμερα, ελπίζω να το προσέξατε και εσείς: Είπε ότι, όταν, στην αρχή της θητείας της, το 2016 είχαμε τη συζήτηση για το Παρατηρητήριο, νόμιζε ότι ήταν απλά για να δοθούν κάποια χρήματα τα οποία δεν θα πιάσουν τόπο. Και είπε ότι σήμερα βλέπουμε πως το Παρατηρητήριο, με τα Δελτία Στατιστικής Πληροφόρησης και εν γένει τη δουλειά του, αλλάζει την κατάσταση και τη δημόσια συζήτηση για την αναπηρία. Το ίδιο ισχύει και για το Ινστιτούτο.

Εμείς λοιπόν την τελευταία περίοδο, δεν αφήσαμε τίποτα να πέσει κάτω σε θεσμικό, οικονομικό, κοινωνικό επίπεδο: από την υπηρεσία «Διεκδικούμε Μαζί» που εξυπηρετεί χιλιάδες αιτήματα κάθε χρόνο, από τις παρεμβάσεις που κάναμε στο νομοθετικό επίπεδο που δεν αφήσαμε τίποτα να περάσει από τη Βουλή χωρίς την παρέμβασή μας, από τις παρεμβάσεις στα υπουργεία - όπου χρειάστηκε να ήμασταν εκεί, ήμασταν εκεί.

Εγώ θα ζητήσω και πάλι την κριτική σας σκέψη για θέματα που θα μπορούσαμε να βελτιωθούμε ως ΕΣΑμεΑ και στο πολιτικό επίπεδο και στο διοικητικό επίπεδο. Ταυτόχρονα βέβαια να σκεφτείτε και εσείς οι ίδιοι και οι ίδιες το πώς λαμβάνετε αυτά που παράγονται στην ΕΣΑμεΑ. Εάν ενημερώνεστε, εάν τα διαχέετε στα μέλη σας κλπ.

**Κλείσιμο πρώτης ημέρας**

Θέλω πραγματικά να ευχαριστήσω το προεδρείο, τους διερμηνείς και το προσωπικό για τη σημερινή διοργάνωση.

Οφείλω να επισημάνω ότι κατά τη διάρκεια της σημερινής ημέρας οι ομιλίες είχαν αρκετή φρεσκάδα από συναδέλφους που μίλησαν για πρώτη φορά και αυτό είναι σημαντικό.

Αξίζει να επισημάνω ότι τα πρώτα 20 χρόνια αυτού του αιώνα έφερναν αισιοδοξία, τώρα όμως έχουμε εισέλθει σε ένα κύκλο αβεβαιότητας, ανασφάλειας και υποχώρησης. Η προσπάθεια που πρέπει να κάνει το αναπηρικό κίνημα της χώρας θα πρέπει να είναι μεγαλύτερη, πιο συστηματική και πιο οργανωμένη γιατί μόνο με αυτόν τον τρόπο θα κρατήσουμε στη δημόσια ατζέντα τα ζητήματα των πολιτικών για το χώρο μας ψηλά. Σε ότι αφορά στην κινητοποίηση: θα σχεδιαστεί σε διαβούλευση με τις οργανώσεις μέλη της ΕΣΑμεΑ όπου θα διαμορφωθεί και η ατζέντα της. Πάνδημο αίτημα είναι η στρατηγική καταπολέμησης της φτωχοποίησης και της περιθωριοποίησης των ατόμων με αναπηρία, με χρόνιες ή/και σπάνιες παθήσεις και των οικογενειών τους στην Ελλάδα. Και αυτό θα πρέπει να είναι ένα από τα βασικότερα θέματα. Διότι εάν τα άτομα με αναπηρία δεν μπορούν να έχουν τουλάχιστον το ζην δεν μπορούν να διεκδικήσουν το ευ ζην. Και αυτό πρέπει να το έχουμε πολύ σοβαρά υπόψη μας. Υπάρχουν ζητήματα που στην επόμενη περίοδο θα τα βρούμε μπροστά μας σε όλα τα επίπεδα. Το Ταμείο Ανάκαμψης ολοκληρώνεται και φεύγει ως χρηματοδοτικό εργαλείο από το τέλος του 2026 ίσως και λίγο νωρίτερα. Το ΕΣΠΑ αλλάζει δραματικά. Θα πρέπει να εργαστούμε πάρα πολύ συστηματικά και μέσα στη χώρα και στις Βρυξέλλες για την προστασία των χρηματοδοτήσεων για την περίοδο μετά το 2028. Πρέπει να δούμε τον ορίζοντα των εξελίξεων σε βάθος χρόνου για να μπορούμε να σχεδιάσουμε σοβαρά προσεκτικά.

Ακούστηκαν πολύ σοβαρά πράγματα που αφορούν από την καθημερινότητα μέχρι θεσμικές μεταβολές. Θα μελετηθούν προσεκτικά. Στις τροποποιήσεις που είχαμε για το Καταστατικό Συνέδριο που θα γίνει του χρόνου ήταν και η δημιουργία ενός νέου θεσμού στην ΕΣΑμεΑ, τη Διάσκεψη των προέδρων όλων των οργανώσεων (εθνικών και περιφερειακών) υπό τον πρόεδρο της ΕΣΑμεΑ, τουλάχιστον 2 φορές τον χρόνο για να σχεδιάζεται η πολιτική που ακολουθούμε, οι νέες κοινές δράσεις, η αλληλοϋποστήριξη, η εφαρμογή της Αρχής της αλληλεγγύης. Αυτό θα τεθεί σε πιλοτική δράση με πρώτη συνεδρίαση πιστεύω προς τα τέλη Οκτώβρη για το σχεδιασμό της κινητοποίησης του Δεκεμβρίου.

Θέλω από καρδιάς να σας ευχαριστήσω όπως είπε και ο Κώστας Γαργάλης έχω λάβει μέρος και ως ταξιδιώτης και ως καπετάνιος σε ένα απίστευτο ταξίδι που δεν θα το άλλαζα με τίποτα στη δημόσια διαδρομή μου. Σας ευχαριστώ.